5. DIO

ĐACI SUPERJUNACI

Petar je uzdahnuo i duboko se usredotočio. Ispružio je lijevu ruku na kojoj je uvijek nosio sat s kazaljkama. Desnu ruku polako je pomicao u smjeru suprotnom od kazaljki na satu. Odjednom se sve počelo usporavati. Vrijeme je stalo. Automobili su usporili, ljudi su se ukipili, a ptice su ostale visjeti na nebu poput lutaka na koncu.

Učiteljica potrči. – Brzo, djeco, Petar nam je poklonio pet minuta!. Idemo pomoći pronaći patrone!

Uletjeli su u učionice i pomogli usporenim učiteljicama i učiteljima u potrazi. Jednako kako je zastalo, vrijeme se polako počelo ubrzavati. Djeca su istrčala na dvorište s punim rukama patrona. Nikolina ih je, naravno, imala najviše. Ipak ona vidi kroz ladice i ormare. Slijedio ju je Marin koji je, iako umoran, i dalje bio najbrži.

– Nismo imali šanse uz Nikolinu. – smijala se učiteljica. Prišla je Petru koji se umorno naslonio na stablo. – Bravo, Petre. Još smo na trideset minuta. Grgure, je li i curenje također prestalo na pet minuta?

– Ništa se nije čulo. Znači, prestalo je. – Na trenutak se zamisli. – A sada opet počinje... Joj! – Grgur uznemireno pogleda učiteljicu. – Šum se upravo pojačao.

Neva uzvikne: – Moramo se ubrzati! Kai će morati svojim superudarcem ubaciti patrone jednu za drugom u rupu.

– Kai, hoćeš li moći? – zabrinuto ga upita učiteljica.

Kai se nasmiješi. – Naravno. Znate da mogu pogoditi muhu na livadi sa svojega trećeg kata. Iako to nikada ne radim.

– Ali sada nećeš imati puno prilika. – ubaci se Ivor u razgovor. – Morat ćeš izračunati smjer vjetra, s koje ćeš visine baciti, kojom snagom...

– Znam, znam. – odmahne Kai rukom. – To sve napravim, ali u glavi. I ruka sama krene. Bilo bi dobro da stojim na većoj visini. Udarac će biti jači.

ODGOVORI NA PITANJA U PISANKU.

1. Na kojoj je ruci Petar nosio sat?
2. Što se dogodilo s vremenom?
3. Zašto su učenici pojurili u učionice?
4. Tko je čuo da se šum vode pojačao?
5. Koju supermoć ima Kai?
6. Gdje mora stajati Kai za jači udarac?